Unde au putut să ascundă drogurile consumatorii de la festivalul din Mamaia. Comunicau prin emoji
39 de dosare penale, zeci de persoane cercetate, și una arestată preventiv. Acesta este bilanțul ofițerilor antidrog din aceste zile petrecute pe litoral, iar vacanța nu s-a terminat. Autoritățile vorbesc despre rețele internaționale de traficanți de drog
Zeci de tineri au ajuns la spitalul din Constanța cu simptome cauzate de consumul de stupefiante și alcool.
Cei mai mulți dintre tinerii pe care jandarmii i-au prins cu droguri asupra lor nu au mai mult de 23 de ani şi au venit la festivalul de muzică electronică din Mamaia, care ţine până duminică.
Anchetatorii îi audiază şi vor să afle informații despre traficanţi.
Oamenii legii încearcă să țină sub control acest fenomen. De altfel, fiecare participant la festival este oprit acolo, la intrare, și este percheziționat înainte să intre în zona de petrecere.
Cu toate astea, unii reuşesc să strecoare înăuntru la festivalul de muzică electronică droguri pe care le consumă.
Cătălin Țone, expert antidrog: „Drogurile au fost ascunse în păr, dacă persoana respectivă avea părul mai mare, au fost situații în care au fost introduse în gură. Se accesează platforme de comunicare ale festivalelor și de acolo, sub o formă sau alta, folosind anumite emoji, ei încearcă să tragă și să extragă, de fapt, de acolo, posibilii consumatori."
Marius Cristian Oprișan, expert droguri: „Sunt substanțele recreaționale cum ar fi cocaină, ecstasy, metamfetamine, amfetamine, substanțe care în special în combinație cu băuturile alcoolice aduc efecte devastatoare din punct de vedere al sănătății fizice, dar mai ales psihice."
Între timp, festivalul se bucura de succes.
Tânăr: „Atmosfera este incredibilă, pentru că vin la festivalul ăsta din 2014."
Tânără: „Sunt din Columbia. A fost un drum lung, 16 ore de zbor”.
Reporter: A meritat?
Tânără: „Da, desigur, e foarte distractiv".
„Suntem împreună la festival! Ne vom asigura că toți participanții vor petrece în siguranță!" - le-au transmis jandarmii din Constanța tinerilor.
Controale au fost şi pe timp de noapte, inclusiv cu câini antrenaţi.
În Mamaia, sute de autoturisme au fost verificate, iar șoferii testați antidrog sau pentru alcool.